CELEX: 62007TN0457
Language: el
Date: 2007-12-10 00:00:00
Title: Υπόθεση T-457/07: Προσφυγή της 10ης Δεκεμβρίου 2007 — Ευρωπαϊκή Δυναμική κατά EFSA

23.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/47
            
         Προσφυγή της 10ης Δεκεμβρίου 2007 — Ευρωπαϊκή Δυναμική κατά EFSA
   (Υπόθεση T-457/07)
   (2008/C 51/87)
   Γλώσσα διαδικασίας: η αγγλική
   Διάδικοι
   
      Προσφεύγουσα: Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής Α.Ε. (Αθήνα, Ελλάδα) (εκπρόσωπος: Ν. Κορογιαννάκης, δικηγόρος)
   
      Καθής: Ευρωπαϊκή Αρχή για την Ασφάλεια των Τροφίμων (EFSA)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της EFSA με την οποία δεν επελέγη η προσφορά της προσφεύγουσας και ανατέθηκε η εκτέλεση της συμβάσεως στον επιλεγέντα ανάδοχο,
            
         
               —
            
            
               να καταδικάσει την EFSA στην καταβολή των δικαστικών και άλλων εξόδων στα οποία υποβλήθηκε η προσφεύγουσα στο πλαίσιο της υπό κρίση προσφυγής.
            
         Ισχυρισμοί και κύρια επιχειρήματα
   Η προσφεύγουσα υπέβαλε προσφορά κατόπιν προσκλήσεως της καθής για την υποβολή προσφορών στο πλαίσιο ανοιχτού διαγωνισμού για την υποστήριξη συμβουλευτικών υπηρεσιών πληροφορικής (ΕΕ 2007/S 97-118626). Η προσφεύγουσα βάλλει κατά της αποφάσεως της καθής, της 1ης Οκτωβρίου 2007, περί απορρίψεως της προσφοράς της και αναθέσεως της εκτελέσεως της συμβάσεως σε άλλο ενδιαφερόμενο που είχε υποβάλει προσφορά.
   Προς στήριξη της προσφυγής της, η προσφεύγουσα διατείνεται ότι η EFSA δεν παρέθεσε αιτιολογία σύμφωνα με το άρθρο 253 ΕΚ και, ειδικότερα, δεν γνωστοποίησε στην προσφεύγουσα τα συγκριτικά πλεονεκτήματα της επιλεγείσας προσφοράς σε σχέση με την προσφορά της προσφεύγουσας. Σύμφωνα με τους ισχυρισμούς της προσφεύγουσας, κατά την αξιολόγηση των προσφορών, η EFSA συνέχυσε τα κριτήρια επιλογής με τα κριτήρια αναθέσεως και χρησιμοποίησε κριτήρια αξιολογήσεως τα οποία δεν περιέχονταν ρητά στην προκήρυξη του διαγωνισμού. Περαιτέρω, η προσφεύγουσα ισχυρίζεται ότι η EFSA προέβη σε προδήλως πεπλανημένες εκτιμήσεις.